 O ṣẹlẹ, wọn lawọn adigunjale fọle ni Aso Rock : Wahala aabo to mẹhẹ lorileede yii ti gbọna mi-in yọ lọjọ Aje, Mọnde, ọsẹ yii pẹlu bawọn afurasi adigunjale lọọ fọle Olori awọn oṣiṣẹ ọba nileeṣẹ Aarẹ, Ọjọgbọn Ibrahim Gambari, niluu Abuja.Ile tọkunrin naa n gbe lo wa ni opopona keji si ile ijọba apapọ, iyẹn Aso Rock Presidential Villa, ni Abuja, olu-ilu ilẹ wa.Wọn lawọn afurasi adigunjale naa gba ọna ẹyin wọnu ile Gambari, wọn si da ọpọlọpọ nnkan ru ninu ile naa, wọn tun wọ awọn yara kan nibẹ, a gbọ pe owo ti wọn o ti i sọ iye ẹ ati awọn dukia mi-in ni wọn ji ko lọ.Oluranlọwọ pataki fun Aarẹ lori eto iroyin, Mallam Garba Shehu, fidi iṣẹlẹ yii mulẹ. O sọ lori atẹ ayelujara, ikanni abẹyẹfo tuita rẹ pe loootọ lawọn kan gbiyanju lati fọle Gambari laaarọ ọjọ Aje yii, ṣugbọn o ni wọn o ri ẹru ko, bo tilẹ jẹ pe wọn wọle ohun.Garba, ti ile rẹ ko fi bẹẹ jinna si ti Gambari lopopona kan naa sọ pe awọn agbofinro ti bẹrẹ iwadii lẹkun-unrẹrẹ lori iṣẹlẹ yii, ati pe ko si idi fawọn araalu lati ko ọkan soke lori iṣẹlẹ ọhun. 